चित्तौडग़ढ़ जिले के बड़ीसादड़ी में राजस्थान पत्रिका के बदलाव के नायक चेंजमेकर अभियान के तहत घंटाघर चौराहा क्षेत्र में चेंजमेकर की बैठक आयोजित की गई। इस अवसर पर विधानसभा क्षेत्र के चेंजमेकर सहित स्थानीय मतदाताओं ने हिस्सा लिया। उन्होंने संकल्प लिया कि आगामी विधानसभा चुनाव में स्वच्छ छवि के लोगों को आगे आने के लिए प्रोत्साहित किया जाना चाहिए। अच्छी छवि के लोग राजनीति में आगे आएंगे तभी देश व समाज का परिदृश्य बदलेगा और विकास को गति मिलेगी। बैठक में भवानी सिंह देवड़ा ने कहा कि राजनीति गंदी है, यह कह कर पल्ला झाडऩा आसान है, लेकिन राजनीति को स्वच्छ करने के लिए इसमें आना जरूरी है। इसलिए स्वच्छ छवि वालों और ईमानदारी लोगों को राजनीति में आगे आना होगा, तभी राजनीति स्वच्छ हो सकेगी। श्याम रावलानी ने कहा कि राजनीति में जातिवाद, वंशवाद, क्षेत्रवाद आदि देखा जाता है जो गलत है। इसे मिटाने के लिए योग्य व्यक्तियों का आगे आना जरूरी है। हरीश भार्गव ने कहा कि राजस्थान पत्रिका का चेंजमेकर अभियान राजनीति में बदलाव की बयार ला रहा है। आने वाले दिनों में इसके उतरोत्तर परिणाम मिलेंगे। मनोज मेहता ने कहा कि चुनाव देश, प्रदेश व क्षेत्र के पांच वर्ष का भविष्य तय करते हैं, इसलिए मतदान सोच समझ कर करना चाहिए। अरविंद दलाल ने कहा कि निष्पक्ष होकर मतदान करना चाहिए। देश की दिशा को बदलने के लिए अधिकाधिक व शत प्रतिशत मतदान करना चाहिए। भैरूलाल प्रजापत ने कहा कि बदलाव लाने के लिए स्वयं से पहल करना जरूरी है। राजनीति में स्वच्छता के लिए स्वयं तय करें कि साफ छवि वाले, ईमानदार और क्षेत्र का विकास करने वाला ही हमारा प्रत्याशी होना चाहिए। हरीश धाकड़ ने कहा कि आने वाले चुनावों में आम मतदाता को चाहिए कि वे अपने-अपने क्षेत्र में ऐसे व्यक्तित्व का समर्थन दें जो जीतने के बाद पार्टीवाद से ऊपर उठकर सबको साथ लेकर चले और क्षेत्र का विकास कर सकें। बैठक के अंत में अरुण कंठालिया ने आभार जताने से पहले चेंजमेकर अभियान के बारे में विस्तार से जानकारी दी।